Posúdili sme možný vplyv vystúpenia Spojeného kráľovstva z Európskej únie na účtovnú závierku za rok 2018 VII. Dňa 29. marca 2017 Spojené kráľovstvo oficiálne oznámilo Európskej rade svoje rozhodnutie vystúpiť z EÚ. Európska rada 10. apríla 2019 súhlasila s predĺžením lehoty odchodu Spojeného kráľovstva ( 5 ) na nevyhnutné obdobie, ale v každom prípade nie neskôr ako 31. októbra 2019. Na základe rozhodnutia Rady má Spojené kráľovstvo vystúpiť z EÚ prvý deň mesiaca nasledujúceho po ukončení postupov potrebných na ratifikáciu alebo 1. novembra 2019, podľa toho, čo nastane skôr. Spojené kráľovstvo bude až do nového dátumu vystúpenia naďalej členským štátom s plnými právami a povinnosťami v súlade s článkom 50 Zmluvy o Európskej únii a má právo svoje oznámenie kedykoľvek odvolať. VIII. Ako sa uvádza v bode II, konsolidovaná účtovná závierka EÚ za rok 2018 bola vypracovaná s cieľom odzrkadliť finančnú situáciu EÚ k 31. decembru 2018 a výsledky, toky hotovosti a zmeny čistých aktív za rok 2018. Konsolidovaná účtovná závierka EÚ za rok 2018 odráža stav rokovaní k 31. decembru 2018. V tento deň a až do dňa ukončenia auditu bolo Spojené kráľovstvo stále členským štátom EÚ. IX. Neidentifikovali sme žiadne udalosti týkajúce sa procesu vystúpenia, ktoré by vyžadovali úpravy podľa medzinárodného účtovného štandardu Udalosti po dni vykázania ( 6 ) X. Naďalej budeme posudzovať možný vplyv vystúpenia Spojeného kráľovstva z Európskej únie na konsolidovanú účtovnú závierku EÚ. Budúca konsolidovaná účtovná závierka EÚ bude musieť odrážať stav alebo výsledok procesu vystúpenia. Ku dňu, ku ktorému sme dokončili audit účtovnej závierky za rok 2018, ešte nebolo známe, či Spojené kráľovstvo skutočne vystúpi z EÚ, a ak áno, k akému dátumu a za akých podmienok. XI. Na základe súčasnej situácie nie je vykázaný žiadny finančný vplyv na konsolidovanú ročnú účtovnú závierku EÚ za rok 2018 a dospeli sme k záveru, že účtovná závierka k 31. decembru 2018 správne odráža proces vystúpenia k danému dátumu. Posúdili sme záväzky týkajúce sa dôchodkov a ostatných zamestnaneckých požitkov XII. Súvaha EÚ zahŕňa záväzok týkajúci sa dôchodkov a ostatných zamestnaneckých požitkov, ktorý bol na konci roku 2018 vo výške 80,5 mld. EUR. Ide o jeden z najvýznamnejších záväzkov v súvahe a tvorí viac než tretinu celkových záväzkov v roku 2018 vo výške 235,9 mld. EUR. XIII. Väčšia časť tohto záväzku týkajúceho sa dôchodkov a ostatných zamestnaneckých požitkov (70,0 mld. EUR) sa vzťahuje na systém dôchodkového zabezpečenia úradníkov a ostatných zamestnancov Európskej únie. Záväzok zaúčtovaný v účtovnej závierke odráža sumu, ktorá by bola vložená do dôchodkového fondu, ak by bol takýto fond zriadený na uhrádzanie záväzkov v súvislosti so starobnými dôchodkami ( 7 ) . Okrem starobných dôchodkov zahŕňa aj invalidné dôchodky a dôchodky vyplácané vdovám, vdovcom alebo sirotám bývalých zamestnancov EÚ. Dávky uhrádzané v rámci dôchodkového systému sa účtujú na ťarchu rozpočtu EÚ. Za platbu dávok spoločne ručia členské štáty a úradníci prispievajú na náklady súvisiace s financovaním tohto systému jednou tretinou. Eurostat počíta tento záväzok v mene účtovníka Komisie a využíva parametre, ktoré posudzujú poradcovia Komisie v oblasti poistnej matematiky. XIV. Druhá najvýznamnejšia časť záväzku týkajúceho sa dôchodkov a ostatných zamestnaneckých požitkov (8,7 mld. EUR) je odhadovaný záväzok EÚ voči spoločnému systému zdravotného poistenia. Tento záväzok sa týka nákladov zamestnancov EÚ na zdravotnú starostlivosť, ktoré sa musia zaplatiť v období po odchode zamestnancov do dôchodku (po odpočítaní ich príspevkov). XV. V rámci auditu sme pri záväzku na dôchodky posudzovali vykonané poistno-matematické predpoklady a výsledné ocenenie. Toto hodnotenie sme zakladali na práci externých odborníkov v oblasti poistnej matematiky, aby sme mohli vypracovať štúdiu o záväzkoch na dôchodky a záväzkoch spoločného systému zdravotného poistenia. Skontrolovali sme číselné údaje, poistno-matematické parametre, výpočet záväzku i prezentáciu v konsolidovanej súvahe a v poznámkach ku konsolidovaným finančným výkazom. Ako sa uvádza v poznámke 2.9 ku konsolidovaným finančným výkazom, Komisia naďalej pracuje na posilnení svojich postupov na výpočet záväzkov súvisiacich so zamestnaneckými požitkami, čo budeme priebežne monitorovať. Posúdili sme značné koncoročné odhady uvedené v účtovnej závierke XVI. Na konci roka 2018 sa hodnota oprávnených výdavkov, ktoré prijímateľom už vznikli, no ktoré ešte nevykázali, odhadovala na 99,8 mld. EUR (na konci roka 2017: 100,9 mld. EUR). Tieto sumy boli zaznamenané ako časovo rozlíšené náklady ( 8 ) XVII. Na konci roku 2018 odhadovaná suma nevyužitých finančných nástrojov v rámci zdieľaného riadenia a režimov pomoci zaznamenaných v účtovnej závierke EÚ predstavovala 6,5 mld. EUR (na konci roka 2017: 4,7 mld. EUR) a v súvahe bola uvedená ako „Iné zálohy členským štátom“. XVIII. S cieľom posúdiť tieto odhady na konci roka sme preskúmali systém, ktorý Komisia vytvorila pre výpočet rozdelenia účtovných období a preverili sme jeho správnosť a úplnosť v rámci generálnych riaditeľstiev, v ktorých sa realizuje väčšina platieb. Počas auditu vzorky faktúr a platieb v rámci predbežného financovania sme preskúmali príslušné výpočty rozdelenia účtovných období s cieľom riešiť riziko nesprávnosti časového rozlíšenia. Účtovné útvary Komisie sme požiadali o dodatočné vysvetlenie k všeobecnej metodike stanovovania týchto odhadov. XIX. Dospeli sme k záveru, že odhad celkovej sumy časovo rozlíšených nákladov a iných záloh členským štátom uvedený v konsolidovanej súvahe zodpovedá realite.